KIRJALLINEN KYSYMYS E-3240/00 esittäjä(t): Gabriele Stauner (PPE-DE) komissiolle. Fléchard-yrityksen sekaantuminen manipuloidulla voilla tehtyihin petoksiin.



Virallinen lehti nro 174 E , 19/06/2001 s. 0027 - 0028



KIRJALLINEN KYSYMYS E-3240/00 esittäjä(t): Gabriele Stauner (PPE-DE) komissiolle (20. lokakuuta 2000) Aihe: Fléchard-yrityksen sekaantuminen manipuloidulla voilla tehtyihin petoksiin Komissio julkisti 6. heinäkuuta 2000 petostentorjuntavirasto OLAF:in lehdistötiedotteen, jossa kerrottiin manipuloidulla voilla tehdystä petoksesta. Tiedotteen mukaan Napolin seudulla toimiva Camorran klaani on vuosien ajan väärentänyt suuret määrät voita ja markkinoinut sitä italialaisten, ranskalaisten ja belgialaisten yritysten avulla. Manipuloitu voi koostui lähes kolmasosaltaan kemiallisista lisäaineista, kasvirasvoista, naudan talista ja muista lisäaineista, joita käytetään tavallisesti kosmetiikkatuotteiden valmistuksessa. Tätä väärennettyä tuotetta valmistettiin vuosien 1997 ja 1999 välisenä aikana yhteensä noin 16 000 tonnia. Osa manipuloidusta voista vietiin kolmansiin maihin, jolloin sille maksettiin vientitukea yhteisön talousarviosta. Osa käytettiin konditoriatuotteiden valmistukseen, jota myös tuettiin yhteisön talousarviosta. 1. Voiko komissio vahvistaa Ranskan ja Italian oikeusviranomaisten tiedot, joiden mukaan Fléchard oli eräs päätekijöistä manipuloidun voin markkinoinnissa? 2. Pitääkö paikkansa, että tämän petollisen toiminnan yhteisön talousarviolle aiheuttaman vahingon suuruus on vähintään 45 miljoonaa euroa? 3. Mitä johtopäätöksiä tästä on tehty Fléchardin suhteen? a) Asetettiinko yritys ns. mustalle listalle (asetus N:o 1469/95)? b) Onko talousarviomäärärahojen maksu yritykselle lopetettu? Jos on, mistä alkaen? Jos ei, miksi ei? c) Onko yritystä vaadittu maksamaan takaisin sen vääryydellä saamat vienti- ja muut tuet? Jos on, koska ja kuinka suuria summia? Jos ei, miksi ei? 4. Pysyykö komissio kannassaan (komission jäsenen Michaele Schreyerin kirje 5. heinäkuuta 2000/ D(2000) 408), jonka mukaan se ei voi antaa mitään tietoja rahoista, joita Fléchard on saanut yhteisön talousarviovaroista? 5. Onko komissio todella sitä mieltä, että kyseistä yritystä vastaan esitetyt raskauttavat seikat eivät anna aihetta kiireellisiin ja mittaviin tiedotustoimiin? Michaele Schreyerin komission puolesta antama yhteinen vastaus kirjallisiin kysymyksiin E-3240/00 ja P-3478/00 (14. joulukuuta 2000) Jäsenvaltioiden viranomaiset suorittavat yhteistyössä Euroopan petoksentorjuntaviraston OLAFin kanssa tutkimuksia manipuloidusta voista. Lopullisia päätelmiä tutkittujen yritysten osallisuudesta petokseen ei ole tehty. Menettelytapa on sellainen, että OLAFin tulee ilmoittaa tiedot parlamentille pitäessään säännöllisesti yhteyttä toimielimiin Euroopan petostentorjuntaviraston (OLAF) tutkimuksista 25 päivänä toukokuuta 1999 annetun parlamentin ja neuvoston asetuksen (EY) N:o 1073/1999(1) 12 artiklan 3 kohdan mukaisesti. Komissio toteaa, että ainoastaan jäsenvaltioiden toimivaltaiset viranomaiset voivat ryhtyä toimiin epäluotettavaksi todettua toimijaa vastaan, esim. keskeyttää käynnissä oleviin toimiin kuuluvat maksut, ja asettaa toimijan mustalle listalle eräiden EMOTR:n tukiosastosta rahoitettujen toimien edunsaajien osalta toteutettavista toimenpiteistä 22 päivänä kesäkuuta 1995 annetun neuvoston asetuksen (EY) N:o 1469/95 ja sen soveltamista koskevista yksityiskohtaisista säännöistä 24 päivänä huhtikuuta 1996 annetun komission asetuksen N:o 745/96(2) mukaisesti. OLAF saa jäsenvaltioilta tiedot näistä toimista. Komissio korostaa, että kyseiset avustukset ovat jäsenvaltioiden suoraan hallinnoimia menoja, joten niiden on huolehdittava aiheettomasti maksettujen summien perimisestä takaisin. OLAF on tässä vaiheessa ilmoittanut, että jäsenvaltiot eivät ole käynnistäneet takaisinperintää. Tukikelvottomien tuotteiden määrä ja loppukäyttö (silloinkin kun tukea ei ole maksettu) on ensin määritettävä tarkasti. Yhteisön talousarviolle aiheutuneen vahingon määrää ei samasta syystä ole laskettu. Arvoisan kysyjän tarkoittamassa kirjeessä tähdennetään, että komissio ei pääse käsiksi kansallisten maksajavirastojen yksityiskohtaisiin tietoihin tarkastusoikeutensa toteuttamisen ulkopuolella ja että näitä tietoja on käsiteltävä yhteisön säännösten mukaisesti luottamuksellisina. Etenkin yrityksiä koskevat tiedot voivat kuulua liikesalaisuuden piiriin. On aiheellista muistuttaa asetuksen 1073/99 8 artiklassa säädetystä tietojen luottamuksellisuudesta ja tietosuojasta. Komissio ilmoittaa vireillä olevien tutkimuksen jatkotoimista voimassa olevien menettelytapojen mukaisesti. (1) EYVL L 136, 31.5.1999. (2) EYVL L 145, 29.6.1995 ja EYVL L 102, 25.4.1996.